
Referat fra Programrådsmøte for Offentlig administrasjon og ledelse
Tid: Onsdag 7.mars kl. 09.00

Sted: Rom 824, ESH

Tilstede: Harald Baldersheim (programrådsleder), Erik Boe, Jon Vislie, Andrea Fauli, Didrik Martens, Joakim Bakke (referent)
1.Godkjenning av innkalling og referat fra forrige møte.
   Ingen innsigelser til innkalling eller referat fra forrige møte

Orienteringssaker

2. Orientering om videre arbeid for ekstern evalueringskomité.
Programleder informerte. Intervjuer vil finne sted 14.mars og rapporten vil være klar ca 15.april.

3. Orientering om status fra programledelsen inkl. videre planer for programmet.
Programleder informerte om status og foreløpige planer for semesterstart kull-07. Opplegget vil påvirkes av sak 8 på dagens møte. Hvis et innføringsemne blir startet opp så vil noe av det vanlige opplegget rundt semesterstarten inkorporeres i dette innføringsemnet.
4. Kvalifikasjon for ulike mastere.
Programkonsulenten informerte om mastertilbudet på UiO og mulige endringer i dette. Studenter på bachelorprogrammet i offentlig administrasjon og ledelse har per i dag mulighet til å kvalifisere seg til 11 forskjellige mastere ved UiO. Listen omfatter både disiplinære og tverrfaglige mastere på fire forskjellige fakulteter. Listen har blitt distribuert til styrets medlemmer. Programmet avventer også svar på søknad sendt til Psykologisk institutt om muligheten for å kvalifisere til masterprogrammet i organisasjonspsykologi.
5. Studentorganiserte tverrfaglige seminarer.

Studentene informerte om seminaret holdt 27.februar. 
Tanken bak seminaret var å gi studentene en mykere start på OADM3090 i tillegg til å være et svar på kandidatundersøkelsen som viste at SV-studenter hadde svakheter innen gruppearbeid og muntlig presentasjon. Seminaret var en positiv opplevelse for deltagerne og har blitt godt mottatt. Man håper og tror at flere vil delta etterhvert som opplegget blir mer etablert og kjent blant studentene.

6. Nedlagte emner i psykologi.
Programkonsulenten informerte om endringer i emnetilbudet til Psykologisk institutt som berører programmet. Tre emner som har vært valgbare fag for programstudentene har blitt lagt ned mens do nye vil bli opprettet. Programmet har søkt om reserverte plasser på de to nye emnene og avventer svar fra Psykologisk institutt på dette.
Vedtakssaker
7. DRI1001/2002. Endringer i emnetilbudet til AFIN (Avd. for forvaltningsinformatikk) (saken ble omgjort fra en diskusjonssak til en vedtakssak da den medførte endringer i programplanen)
Erik Boe innledet med å orientere om endringer i emnetilbudet. Det viktigste her er at emnet DRI2002 – Personvern har blitt flyttet fra å være et høstemne til å bli et våremne. Det gjør at det er mulig å erstatte DRI1002 med DRI2002. DRI2002 oppleves som mye mer relevant for våre studenter. DRI1002 har i liten grad en juridisk orientering og går i svært liten grad inn på tematikk rundt personvern og personopplysningsloven. DRI2002 er et mye bedre faglig tilbud. 
Vedtak: Programrådet erstattet DRI1002 med DRI2002 som et obligatorisk emne i programplanen fra og med høsten 2007. I og med at det fortsatt er problemer rundt undervisningsopplegget på JUR1510 – Arbeidsrett så ønsker ikke programrådet å ha dette emnet som et alternativ til DRI2002 men beholder det som et valgfritt fordypningsemne i femte semester.
8. Innføringsemne i Offentlig administrasjon og ledelse – OADM1001

Programledelsen ønsker å søke fakultetet om tillatelse til å opprette emnet OADM1001 – innføring i offentlig administrasjon og ledelse høsten 2007. Baldersheim orienterte om plan og bakgrunn for forslaget. Boe stilte seg positiv til forslaget men påpekte viktigheten av å få inn det tverrfaglige aspektet i større grad. En emneansvarlig fra statsvitenskap vil trenge innspill fra de andre fagene slik at man får belyst at dette er et tverrfaglig emne og et tverrfaglig program. Boe tok også opp muligheten for å flytte innføring i juridisk metode fra JUROFF1201 til dette innføringsemnet slik at studentene allerede her får en innføring i hva et juridisk problem egentlig er. Men i og med at opplegget for JUROFF1201 har fungert så godt som det har gjort så er dette i utgangspunktet ikke ønskelig på det nåværende tidspunkt.
Fauli ønsket at man involverer forelesere fra alle kjernefagene for å belyse sine tilnærminger.

Vislie sa seg enig i problemet tilknyttet tverrfagligheten og påpekte at innholdet i emnet må finpusses. Baldersheim foreslo at man nedsetter en referansegruppe bestående av han selv, Vislie og Boe i tillegg til emneansvarlig som involveres i arbeidet med det konkrete undervisningsopplegget. Programrådet støttet dette.

Baldersheim presenterte de ulike mulighetene for eksamensform. Vislie trakk frem muligheten for å ha en gruppeeksamen bedømt til godkjent/ikke-godkjent. Boe var skeptisk til dette da eksamensform lett vil legge føringer på studentenes innsats og tilnærming til faget og gruppeeksamen kan føre til gnisninger som følge av gratispassasjerer. Fauli foreslo gruppearbeid som førte frem til en innlevert seminaroppgave som skal muntlig presenteres og gis godkjent/ikke-godkjent og så avsluttende individuell hjemmeeksamen med karakter A-F. Programrådet sier seg enig i forslaget og emnet vil få individuell hjemmeeksamen på 5-7 sider med karakter og man må ha godkjent seminaroppgave og muntlig presentasjon før man kan ta eksamen.
Vedtak: Styret ga tilslutning til programledelsens forslag og ga fullmakt til å søke fakultetet om tillatelse til å opprette emnet OADM1001 under de forutsetninger og med de evt. endringer som styret fastsetter.

Eventuelt
Vislie informerte om at bestått ECON1210 fra nå av vil være et forkunnskapskrav for ECON1220. Emnene kan imidlertid tas i samme semester. Dette har ingen implikasjoner for studenter som følger anbefalt plan.
Boe informerte om at det har blitt gjennomført periodisk studentevaluering av JUROFF1201. Rapport vil bli sirkulert til programrådet og kan diskuteres på neste programrådsmøte hvis ønskelig.

Møtet ble hevet kl.10.55.
